LV Eiropas Savienības Oficiālais Vēstnesis L 177/40

Saskaņā ar starptautiskajām publiskajām tiesībām juridisks spēks ir tikai oriģinālajiem ANO/EEK dokumentiem. Šo noteikumu statuss un spēkā stāšanās datums jāpārbauda ANO/EEK statusa dokumenta TRANS/WP.29/343 jaunākajā redakcijā, kas pieejama šādā tīmekļa vietnē: http://www.unece.org/trans/main/wp29/wp29wgs/wp29gen/wp29fdocstts.html

Apvienoto Nāciju Organizācijas Eiropas Ekonomikas komisijas (ANO/EEK) Noteikumi Nr. 6 – Vienoti noteikumi attiecībā uz mehānisko transportlīdzekļu un to piekabju virzienrādītāju apstiprināšanu

Ar visiem grozījumiem līdz:

01. grozījumu sērijas 18. papildinājumam – spēkā stāšanās datums: 2009. gada 24. oktobris

18. papildinājuma 1. labojumam – spēkā stāšanās datums: 2009. gada 11. novembris

01. grozījumu sērijas 19. papildinājumam – spēkā stāšanās datums: 2010. gada 19. augusts

SATURS

NOTEIKUMI

0. Darbības joma

1. Definīcijas

2. Apstiprinājuma pieteikums

3. Marķējums

4. Apstiprinājums

5. Vispārīgas specifikācijas

6. Izstarotās gaismas intensitāte

7. Testa procedūra

8. Izstarotās gaismas krāsa

9. Autotransporta un tā piekabju virzienrādītāja tipa izmaiņas un apstiprinājuma attiecināšana uz citu tipu

10. Ražojumu atbilstība

11. Sankcijas par ražojumu neatbilstību

12. Ražošanas galīga izbeigšana

13. Par apstiprinājuma testu veikšanu atbildīgo tehnisko dienestu un administratīvo iestāžu nosaukumi un adreses

14. Pārejas noteikumi

PIELIKUMI

1. pielikums – Virzienrādītāju kategorijas: šo kategoriju virzienrādītāju minimālie nepieciešamie leņķi gaismas sadalei telpā

2. pielikums – Paziņojums par virzienrādītāju tipa apstiprinājuma piešķiršanu, attiecināšanu uz citu tipu, noraidīšanu vai atteikšanu, vai ražošanas galīgu izbeigšanu saskaņā ar Noteikumiem Nr. 6

3. pielikums – Apstiprinājuma marķējuma izvietojums

4. pielikums – Fotometriskie mērījumi

5. pielikums – Dzelteno gaismu krāsa: trīskrāsainas koordinātas

6. pielikums – Minimālās prasības ražošanas kontroles procedūru atbilstībai

7. pielikums – Minimālās prasības inspektora veiktai parauga ņemšanai

0. DARBĪBAS JOMA

Šie noteikumi attiecas uz virzienrādītājiem, kas paredzēti L, M, N, O un T kategorijas transportlīdzekļiem (1).

1. DEFINĪCIJAS

Šajos noteikumos:

1.1. “Virzienrādītājs” ir ierīce, kas uzstādīta transportlīdzeklim vai piekabei, kura, kad to vada transportlīdzekļa vadītājs, signalizē par viņa nodomu mainīt virzienu, kurā transportlīdzeklis brauc. Šie noteikumi attiecas tikai uz fiksētām signālugunīm, kuru mirgošana tiek panākta ar neregulāru elektriskās strāvas padevi lukturim.

1.2. Piemēro definīcijas, kas sniegtas Noteikumos Nr. 48 un to grozījumu sērijās, kas ir spēkā brīdī, kad iesniegts tipa apstiprinājuma pieteikums.

1.3. “Virzienrādītāju dažādi tipi” ir ierīces, kas atšķiras pēc šādām būtiskām pazīmēm:

a) tirdzniecības nosaukums vai preču zīme;

b) optiskās sistēmas parametri (intensitātes līmeņi, gaismas sadales leņķi, kvēlspuldzes kategorija, gaismas avota modulis utt.);

c) virzienrādītāju kategorija;

d) mainīgas intensitātes regulators, ja ir.

Kvēlspuldzes krāsas vai jebkura filtra krāsas maiņa nav tipa maiņa.

1.4. Šajos noteikumos atsauces uz standarta kvēlspuldzi(-ēm) un Noteikumiem Nr. 37 ir atsauces uz Noteikumiem Nr. 37 un to grozījumu sērijām, kas ir spēkā brīdī, kad iesniegts tipa apstiprinājuma pieteikums.

2. APSTIPRINĀJUMA PIETEIKUMS

2.1. Tirdzniecības nosaukuma vai preču zīmes turētājam vai tā attiecīgi pilnvarotam pārstāvim jāiesniedz virzienrādītāja tipa apstiprinājuma pieteikums. Ir jānorāda, kurai vai kurām no 1., 1.a, 1.b, 2.a, 2.b, 5. vai 6. kategorijas saskaņā ar 1. pielikumu pieder virzienrādītājs un, ja tas pieder 2. kategorijai, vai tam ir vienmērīga apgaismojuma intensitāte (2.a kategorija), vai arī tam ir mainīga apgaismojuma intensitāte (2.b kategorija), un vai virzienrādītāju var izmantot arī tās pašas kategorijas divu lampu komplektā. Pēc pieteikuma iesniedzēja izvēles norāda, vai ierīci uz transportlīdzekļa var uzstādīt ar pamatasu dažādu noslieci pret transportlīdzekļa atskaites plaknēm vai pret zemi vai tā griežas ap savu pamatasi; šos dažādos uzstādīšanas noteikumus norāda paziņojuma veidlapā.

Par katru virzienrādītāja tipu pieteikumam pievieno:

2.2.1. rasējumus trīs eksemplāros, kas ir pietiekami detalizēti, lai ļautu atpazīt tipu un kategoriju un lai tajos būtu ģeometriski norādīts, kādā(-ās) pozīcijā(-ās) virzienrādītāju var uzstādīt uz transportlīdzekļa; novērošanas asi, kas testos izmantojama kā pamatass (horizontālais leņķis H = O°, vertikālais leņķis V = 0°), un punktu, kas minētajos testos izmantojams kā atskaites punkts. Rasējumos jānorāda vieta, kas paredzēta apstiprinājuma numuram un papildu simboliem saistībā ar apstiprinājuma zīmes apli;

2.2.2. īsu tehnisku aprakstu, kurā, izņemot lukturiem ar nenomaināmiem gaismas avotiem, jo īpaši norādīts:

a) izmantotās(-o) kvēlspuldzes(-džu) kategorija vai kategorijas; kvēlspuldzes kategorijai jābūt vienai no tām, kuras ietvertas Noteikumos Nr. 37 un to grozījumu sērijās, kas ir spēkā brīdī, kad ir iesniegts tipa apstiprinājuma pieteikums; un/vai

b) gaismas avota moduļa īpašais identifikācijas kods;

2.2.3. 2.b kategorijas virzienrādītājiem: īsu mainīgās intensitātes regulatora aprakstu, izvietojuma shēmu un sistēmas, kas nodrošina divus intensitātes līmeņus, parametru specifikāciju;

2.2.4. 1., 1.a, 1.b, 2.a un 2.b kategorijas virziena rādītājam: informāciju saistībā ar signālu saskaņā ar turpmāko 6.2.2. punktu;

2.2.5. divus paraugus, ja apstiprinājumam ir pieteiktas ierīces, kas nav vienādas, bet ir simetriskas, un viena ir piemērota uzstādīšanai transportlīdzekļa kreisajā pusē un otra – transportlīdzekļa labajā pusē, abi iesniegtie paraugi var būt vienādi un piemēroti uzstādīšanai vienīgi transportlīdzekļa labajā vai kreisajā pusē.

2.b kategorijas virzienrādītāja pieteikumam jāpievieno arī mainīgas intensitātes regulators vai ģenerators, kas rada tādu(-us) pašu(-us) signālu(-us).

3. MARĶĒJUMS

Apstiprināšanai iesniegtajām ierīcēm:

3.1. jābūt pieteikuma iesniedzēja tirdzniecības nosaukumam vai preču zīmei; šim marķējumam jābūt skaidri salasāmam un neizdzēšamam;

3.2. izņemot lukturus ar nenomaināmiem gaismas avotiem, jābūt skaidri salasāmam un neizdzēšamam marķējumam, kurā norādīta(-as):

a) izmantotās(-o) kvēlspuldzes(-džu) kategorija vai kategorijas; un/vai

b) gaismas avota moduļa īpašais identifikācijas kods;

3.3. jāiekļauj pietiekami liela vieta apstiprinājuma marķējumam un papildu simboliem, kas noteikti turpmākajā 4.2. punktā; šī vieta jānorāda rasējumos, kas iepriekš minēti 2.2.1. punktā;

3.4. lukturiem ar gaismas avota elektronisko kontroles iekārtu vai ar mainīgās intensitātes regulatoru un/vai nenomaināmiem gaismas avotiem un/vai gaismas avota moduli(-ļiem) jānorāda nominālais spriegums vai sprieguma diapazons un nominālā maksimālā jauda;

lukturiem ar gaismas avota moduli(-ļiem) uz gaismas avota moduļa(-iem) jānorāda:

3.5.1. pieteikuma iesniedzēja tirdzniecības nosaukums vai preču zīme; šim marķējumam jābūt skaidri salasāmam un neizdzēšamam;

3.5.2. moduļa īpašais identifikācijas kods; šim marķējumam jābūt skaidri salasāmam un neizdzēšamam. Šis īpašais identifikācijas kods ietver lielos burtus “MD”, kas apzīmē “MODULI”, un tiem seko apstiprinājuma marķējums bez apļa, kā noteikts 4.2.1.1. punktā, bet, ja tiek izmantoti vairāki atšķirīgi gaismas avota moduļi, jāpievieno papildu simboli vai burti; šis īpašais identifikācijas kods jānorāda rasējumos, kas iepriekš minēti 2.2.1. punktā.

Apstiprinājuma marķējumam nav jābūt tādam pašam kā marķējumam uz luktura, kurā tiek izmantots modulis, bet abiem marķējumiem jābūt no viena un tā paša pieteikuma iesniedzēja;

3.5.3. marķējums par nominālo spriegumu vai sprieguma diapazonu un nominālo maksimālo jaudu.

3.6. Uz gaismas avota elektroniskās kontroles iekārtas vai mainīgās intensitātes regulatora, kas ir luktura daļa, bet nav iekļauts luktura korpusā, jānorāda ražotāja nosaukums un tā identifikācijas numurs.

4. APSTIPRINĀJUMS

4.1. Vispārīgi norādījumi

4.1.1. Apstiprinājumu piešķir, ja abas ierīces, kas iesniegtas apstiprināšanai atbilstoši 2.2.4. punkta prasībām, atbilst šo noteikumu prasībām.

4.1.2. Ja lukturi, kas tiek grupēti, kombinēti vai savstarpēji apvienoti, atbilst 1958. gada nolīgumam vairāku pievienoto noteikumu prasībām, var piešķirt vienu starptautisku apstiprinājuma marķējumu, ja šādi lukturi nav grupēti, kombinēti vai savstarpēji apvienoti ar lukturi vai lukturiem, kas neatbilst kādam no šiem noteikumiem.

4.1.3. Katram apstiprinātajam tipam piešķir apstiprinājuma numuru. Tā pirmie divi cipari (pašlaik 01, kas atbilst 01. grozījumu sērijai, kura stājās spēkā 1987. gada 27. jūnijā) norāda grozījumu sēriju, kas ietver pašus jaunākos svarīgākos tehniskos grozījumus, kas līdz apstiprinājuma izdošanas brīdim izdarīti šajos noteikumos. Tā pati līgumslēdzēja puse nedrīkst piešķirt to pašu numuru citam ierīces tipam, uz kuru attiecas šie noteikumi. Ja dažādu kategoriju virzienrādītāji veido komplektu, tad tiem var būt viens apstiprinājuma numurs.

4.1.4. Par apstiprinājuma piešķiršanu, attiecināšanu uz citu tipu, noraidīšanu vai atteikšanu, vai ierīces tipa galīgu ražošanas pārtraukšanu saskaņā ar šiem noteikumiem 1958. gada nolīguma pusēm, kas piemēro šos noteikumus, paziņo, izmantojot veidlapu, kas atbilst paraugam šo noteikumu 2. pielikumā.

4.1.5. Uz katras ierīces, kas atbilst tipam, kurš ir apstiprināts saskaņā ar šiem noteikumiem, jābūt vietai, kas iepriekš norādīta 3.3. punktā, un arī attiecīgi 3.1. un 3.2. vai 3.4. punktā norādītajam marķējumam, apstiprinājuma marķējumam, kā tas aprakstīts 4.2. un 4.3. punktā.

4.2. Marķējuma veidošana

Marķējumu veido:

starptautiskais marķējums, ko veido:

4.2.1.1. aplis, kurā ir burts “E”, kam seko tās valsts pazīšanas numurs, kura piešķīrusi tipa apstiprinājumu (2);

4.2.1.2. apstiprinājuma numurs, kā norādīts iepriekš 4.1.3. punktā;

šāds papildu simbols (vai simboli):

4.2.2.1. viens vai vairāki skaitļi: 1., 1.a, 1.b, 2.a, 2.b, 5. vai 6. atkarībā no tā, vai ierīce atbilst vienai vai vairākām kategorijām (1., 1.a, 1.b, 2.a, 2.b, 5. vai 6. kategorija), kam tiek pieprasīts apstiprinājums saskaņā ar 2.1. punktu;

4.2.2.2. ierīcēm, kuras nevar uzstādīt transportlīdzeklim vienā vai otrā pusē pēc izvēles – horizontāla bulta, kas norāda ierīces uzstādīšanas stāvokli (1., 1.a, 1.b, 2.a un 2.b kategorijas ierīcēm bulta ir vērsta prom no transportlīdzekļa, un 3., 4., 5. un 6. kategorijas ierīcēm bulta ir vērsta uz transportlīdzekļa priekšpusi). Turklāt šādā gadījumā uz 6. kategorijas ierīcēm ir norāde “R” vai “L”, kas norāda transportlīdzekļa labo vai kreiso pusi;

4.2.2.3. ierīcēm, kuras var lietot kā divu lukturu komplekta daļu, papildu burts “D” pa labi no 4.2.2.1. punktā minētā simbola;

4.2.2.4. ierīcēm ar samazinātu gaismas sadali atbilstoši šo noteikumu 4. pielikuma 2.1.3. punktam vertikāla bulta, kas sākas ar horizontālu segmentu un ir vērsta lejup;

4.2.2.5. apstiprinājuma numura divi skaitļi, kas norāda grozījumu sērijas, kas ir spēkā brīdī, kad tiek izdots apstiprinājums, un, ja nepieciešams, pieprasītā bulta var tikt novietota cieši virs papildu simboliem;

4.2.2.6. marķējumiem un simboliem, kas minēti 4.2.1. un 4.2.2. punktā, jābūt skaidri salasāmiem un neizdzēšamiem pat tad, kad ierīce ir piestiprināta pie transportlīdzekļa.

4.3. Apstiprinājuma marķējuma izvietojums

4.3.1. Atsevišķi lukturi

Šo noteikumu 3. pielikuma 1. attēlā ir parādīts piemērs, kā var noformēt marķējumu ar iepriekš minētajiem papildu simboliem.

Ja dažādiem lukturu tipiem, kas atbilst vairāku noteikumu prasībām, izmanto vienu un to pašu ārējo gaismas izkliedētāju vienā vai atšķirīgās krāsās, var uzlikt vienu starptautisku marķējumu, kas sastāv no apļa, kurā ir burts “E”, kam seko tās valsts pazīšanas numurs, kas izdevusi apstiprinājumu, un apstiprinājuma numurs. Šo apstiprinājuma marķējumu var piestiprināt jebkurā luktura vietā ar nosacījumu, ka:

4.3.1.1. tas ir redzams pēc lukturu uzstādīšanas;

4.3.1.2. jānorāda katra luktura identifikācijas simbols atbilstoši noteikumiem, uz kā pamata ir piešķirts apstiprinājums, līdz ar šo noteikumu attiecīgo grozījumu sēriju, kurā ietverti jaunākie būtiskie tehniskie grozījumi apstiprinājuma izsniegšanas brīdī, un nepieciešamības gadījumā arī noteiktā bulta;

4.3.1.3. viena apstiprinājuma marķējuma sastāvdaļu lielumam jāatbilst vismaz tajos noteikumos noteiktajam minimālajam atsevišķa marķējuma lielumam, uz kuru pamata ir izsniegts apstiprinājums;

4.3.1.4. uz luktura galvenā korpusa ir iepriekš 3.3. punktā aprakstītā vieta un uz tās ir apstiprinājuma marķējums, kas apliecina faktisko(-ās) funkciju(-as);

4.3.1.5. šo noteikumu 3. pielikuma 4. attēlā sniegti apstiprinājuma marķējuma piemēri ar iepriekš minētajiem papildu simboliem.

4.3.2. Grupēti, kombinēti vai savstarpēji apvienoti lukturi

Ja ir konstatēts, ka grupēti, kombinēti vai savstarpēji apvienoti lukturi atbilst vairāku noteikumu prasībām, var pievienot vienu starptautisku marķējumu, kas sastāv no aplī ierakstīta burta “E”, kam seko tās valsts pazīšanas numurs, kas izdevusi apstiprinājumu, un apstiprinājuma numurs. Šis marķējums var atrasties jebkurā vietā uz grupētiem, kombinētiem vai savstarpēji apvienotiem lukturiem, ievērojot šo:

4.3.2.1.1. pēc lukturu uzstādīšanas tas ir redzams;

4.3.2.1.2. nevienu grupētu, kombinētu vai savstarpēji apvienotu lukturu gaismas caurlaidīgo daļu nav iespējams noņemt, vienlaikus nenoņemot apstiprinājuma marķējumu.

Jānorāda katra luktura identifikācijas simbols atbilstoši visiem noteikumiem, uz kā pamata ir piešķirts apstiprinājums, līdz ar šo noteikumu attiecīgo grozījumu sēriju, kurā ietverti jaunākie būtiskie tehniskie grozījumi apstiprinājuma izsniegšanas brīdī, un nepieciešamības gadījumā arī noteiktā bulta:

4.3.2.2.1. vai nu uz attiecīgās gaismu izstarojošās virsmas;

4.3.2.2.2. vai kopā, tā, lai jebkuru no grupētajiem, kombinētajiem vai apvienotajiem lukturiem varētu skaidri identificēt.

4.3.2.3. Viena apstiprinājuma marķējuma sastāvdaļu lielumam jāatbilst vismaz tajos noteikumos noteiktajam minimālajam atsevišķa marķējuma lielumam, kā minēts noteikumos, uz kuru pamata ir izsniegts apstiprinājums.

4.3.2.4. Katram apstiprinātajam tipam piešķir apstiprinājuma numuru. Tā pati līgumslēdzēja puse nedrīkst piešķirt to pašu numuru cita tipa grupētiem, kombinētiem vai savstarpēji apvienotiem lukturiem, uz ko attiecas šie noteikumi.

4.3.2.5. Šo noteikumu 3. pielikuma 2. attēlā ir paraugi, kā izvietot marķējumus grupētiem, kombinētiem vai savstarpēji apvienotiem lukturiem ar visiem iepriekš minētajiem papildu simboliem.

4.3.3. Lukturi, kas ir savstarpēji apvienoti ar citiem lukturiem un kā gaismas izkliedētājus var izmantot arī cita tipa galvenajiem lukturiem

Tiek piemēroti 4.3.2. punktā ietvertie nosacījumi.

4.3.3.1. Turklāt, ja ir izmantots tāds pats izkliedētājs, uz tā var būt dažādi marķējumi, kas attiecas uz dažādiem galvenajiem lukturiem vai lampu mezgliem, ja uz galvenā luktura galvenā korpusa, pat ja to nav iespējams atdalīt no izkliedētāja, arī ir brīva vieta, kā iepriekš aprakstīts 3.3. punktā, un uz tā ir apstiprinājuma marķējumi, kas apliecina faktiskās funkcijas.

Ja vienu un to pašu galveno korpusu veido dažādi lukturi, uz lukturiem var būt dažādi marķējumi.

4.3.3.2. Šo noteikumu 3. pielikuma 3. attēlā ir paraugi to lukturu apstiprinājuma marķējumam, kuri ir apvienoti ar galveno lukturi.

4.4. Apstiprinājuma marķējums ir skaidri salasāms un neizdzēšams. To var norādīt uz ierīces iekšējās vai ārējās daļas (neatkarīgi no šīs daļas caurspīdīguma), kuru nevar atdalīt no ierīces caurspīdīgās gaismu izstarojošās daļas. Ikvienā gadījumā atzīmēm jābūt redzamām, kad ierīce ir uzstādīta transportlīdzeklim vai kad tiek atvērta kāda transportlīdzekļa kustīgā daļa, piemēram, motora vai bagāžnieka pārsegs vai durvis.

5. VISPĀRĪGAS SPECIFIKĀCIJAS

5.1. Katrai ierīcei jāatbilst turpmāk 6. un 8. punktā norādītajām specifikācijām.

5.2. Ierīces jāprojektē un jākonstruē tā, ka normālos lietošanas apstākļos un neraugoties uz vibrācijām, kurām tās ir pakļautas šādā pielietošanā, tiek nodrošināta to pareiza darbība, un tās saglabā minētās direktīvas noteiktos parametrus.

Ja tiek izmantoti gaismas avota moduļi, ir jāpārliecinās par šādiem faktoriem:

5.3.1. gaismas avota moduļa(-u) konstrukcijai ir jābūt tādai, lai:

a) katru gaismas avota moduli varētu pievienot tikai tam paredzētajā pareizajā pozīcijā un lai to varētu noņemt tikai, izmantojot darbarīku(-us);

b) ierīces apvalkā izmantojot vairākus gaismas avota moduļus, gaismas avota moduļus ar atšķirīgiem parametriem nevarētu savstarpēji apmainīt tajā pašā luktura apvalkā;

5.3.2. gaismas avota modulim(-ļiem) jābūt nodrošinātam(-iem) pret manipulācijām.

5.4. Mainīgas intensitātes regulatora, kas regulē 2.b kategorijas virzienrādītāju, kurš izstaro vairāk nekā 2.a kategorijas maksimālo vērtību, kļūmes gadījumā automātiski jābūt izpildītām 2.a kategorijas vienmērīga apgaismojuma intensitātes prasībām.

Ja tiek izmantota(-as) nomaināma(-as) kvēlspuldze(-es):

5.5.1. var izmantot jebkuras(-u) kvēlspuldzes(-džu) kategoriju vai kategorijas, kas apstiprināta(-as) saskaņā ar Noteikumiem Nr. 37, ja nav noteikti nekādi lietošanas ierobežojumi Noteikumos Nr. 37 un to grozījumu sērijās, kas ir spēkā brīdī, kad ir iesniegts tipa apstiprinājuma pieteikums;

5.5.2. ierīces konstrukcijai ir jābūt tādai, lai kvēlspuldzi varētu piestiprināt tikai pareizajā pozīcijā;

5.5.3. kvēlspuldzes patronai jāatbilst īpašībām, kas minētas Starptautiskās elektrotehnikas komisijas (IEC) publikācijai 60061. Ir jāizmanto patronu datu lapa atkarībā no kvēlspuldzes kategorijas.

6. IZSTAROTĀS GAISMAS INTENSITĀTE

Katras no abām uzstādītajām ierīcēm izstarotajai gaismai 1., 1.a, 1.b, 2.a vai 2.b virzienrādītāju kategorijai jābūt pamatasīs, 5. vai 6. virzienrādītāju kategorijai – virzienā A saskaņā ar 1. pielikumu ar ne mazāku kā minimālo intensitāti un ne lielāku kā maksimālo intensitāti, kas noteiktas turpmāk:

Virzienrādītāja kategorija Minimālā apgaismojuma intensitāte (cd) Maksimālā apgaismojuma intensitāte (cd), ja tiek izmantots kā viens lukturis lukturis (viens) ar marķējumu “D” (skatīt 4.2.2.3. punktu) 1. 175 1 000 500 1.a 250 1 200 600 1.b 400 1 200 600 2.a (vienmērīga intensitāte) 50 500 250 2.b (mainīga intensitāte) 50 1 000 500 5. 0,6 280 140 6. 50 280 140

6.1.1. Divu vai vairāku virzienrādītāju komplektā intensitātes kopsumma nedrīkst pārsniegt maksimālo vērtību.

6.1.2. Ja divu vai vairāku lukturu ar vienu un to pašu funkciju komplekts tiek uzskatīts par vienu lukturi, tam jāatbilst šādām prasībām:

a) maksimālā intensitāte, kad ir ieslēgti visi lukturi vienlaicīgi (pēdējā tabulas kolonna);,

b) minimālā intensitāte viena luktura kļūmes gadījumā.

Viena 1., 1.a, 1.b, 2.a un 2.b kategorijas luktura kļūmes gadījumā, ja ir vairāk nekā viens gaismas avots, tiek piemēroti šādi noteikumi:

6.2.1. par vienu gaismas avotu tiek uzskatīta gaismas avotu grupa, kas savienota tā, ka viena no gaismas avotiem kļūmes rezultātā visi pārtrauc izstarot gaismu;

6.2.2. ir jāaktivizē signālspuldze, kas norādīta Noteikumu Nr. 48 6.5.8. punktā, ja:

a) notikusi kļūme ar kādu no gaismas avotiem; vai

b) gadījumā, ja luktura, kas paredzēts tikai divu kvēlspuldžu gaismas avotiem, intensitāte pamatasī ir mazāka par 50 procentiem no minimālās intensitātes; vai

c) viena vai vairāku gaismas avotu kļūmes gadījumā vienā no šādiem virzieniem, kā tas norādīts šo noteikumu 4. pielikumā, intensitāte ir mazāka nekā minimālā pieprasītā intensitāte: i) H = 0°, V = 0°; ii) H = 20° uz transportlīdzekļa ārpusi, V = + 5°; iii) H = 10° uz transportlīdzekļa iekšpusi, V = 0°.

6.3. Ja visi gaismas avoti iedegti, maksimālo intensitāti, kas noteikta katrai atsevišķajai lampai, var pārsniegt, ja atsevišķajai lampai nav marķējums “D” un ja netiek pārsniegta maksimālā noteiktā intensitāte divu vai vairāku lukturu komplektā.

Ārpus pamatass, leņķa laukos, kas noteikti šo noteikumu 1. pielikuma izvietojuma shēmās, katras no abām ierīcēm, kas darbojas, izstarotās gaismas intensitātei jābūt:

katrā virzienā atbilstīgi punktiem gaismas intensitātes sadales tabulā, kas attēlota 4. pielikumā, jābūt vismaz vienādai ar 6.1. punktā izklāstītā minimuma un minētajā tabulā attiecīgajam virzienam izklāstītās procentuālās attiecības reizinājumu;

6.4.1.1. novirzoties no 6.4. un 6.4.1. punkta, aizmugurē esošiem 5. kategorijas virzienrādītājiem tiek pieprasīts minimālais 0,6 cd stiprums visos 1. pielikumā izklāstītajos laukos;

6.4.2. visos virzienos telpā, kur virzienrādītāja lukturis ir redzams, nav jāpārsniedz 6.1. punktā norādītais maksimums;

turklāt:

6.4.3.1. visos 1. pielikuma shēmās izklāstītajos laukos izstarotās gaismas intensitāte 1.b kategorijas ierīcēm nedrīkst būt zemāka par 0,7 cd, 1., 1.a, 2.a, 2.b kategorijas ierīcēm, kā arī 2.b kategorijas ierīcēm dienā intensitāte nedrīkst būt zemāka par 0,3 cd, un 2.b kategorijas ierīcēm naktī intensitāte nedrīkst būt zemāka par 0,07 cd;

6.4.3.2. jāievēro šo noteikumu 4. pielikuma 2.2. punktā izklāstītās prasības intensitātes lokālām pārmaiņām.

6.5. Vispār intensitāte jāmēra pie nepārtraukti iedegta(-iem) gaismas avota(-iem).

Tomēr atkarībā no ierīces uzbūves, piemēram, izmantojot gaismas diodes (LED) vai ja nepieciešams ievērot piesardzību, lai izvairītos no pārkarsēšanas, ir atļauts lukturus mērīt mirgojošā režīmā.

Tas jāveic, ierīcei mirgojot ar f = 1,5 ±0,5 Hz frekvenci, ar impulsu atstatumu, kas lielāks par 0,3 s, kas tiek mērīts 95 procentu augstākās pakāpes gaismas intensitātē.

Ja tiek izmantotas nomaināmas kvēlspuldzes, kvēlspuldzēm jādarbojas ar norādīto gaismas plūsmu laikā, kad tās ir ieslēgtas. Visos pārējos gadījumos 7.1.1. punktā norādītais spriegums jāpanāk, mirgojot ar kāpumlaiku un kritumlaiku, kas ir īsāks par 0,01 s; nav atļauts pārsitiens.

Ja mērījumi tiek veikti mirgojošā režīmā, apgaismojuma intensitāte, par kuru tiek ziņots, ir maksimālā intensitāte.

6.6. 2.b ierīču kategorijai laiks, kas aizrit starp gaismas avota(-u) aktivizēšanu un gaismas atdevi, kura tiek mērīta uz pamatass, lai sasniegtu 90 procentus no vērtības, kas tiek mērīta saskaņā ar iepriekš minēto 6.3. punktu, jāmēra virzienrādītāja ģenerētajos apgaismojuma intensitātes galējos līmeņos. Laiks, kas tiek mērīts, lai iegūtu zemāko apgaismojuma intensitāti, nedrīkst pārsniegt laiku, kas tiek mērīts, lai iegūtu augstāko apgaismojuma intensitāti.

Mainīgas intensitātes regulators nerada signālus, kas izraisa gaismas intensitāti:

6.7.1. ārpus iepriekš minētā 6.1. punktā noteiktā diapazona; un

6.7.2. pārsniedz 6.1. punktā noteikto 2.a kategorijas maksimumu:

a) sistēmām, kas atkarīgas vienīgi no dienas un nakts apstākļiem: nakts apstākļos;

b) pārējām sistēmām: saskaņā ar ražotāja norādītajiem standarta noteikumiem (3).

6.8. Izmantojamās mērīšanas metodes sīki izklāstītas iepriekš minētajā 6.2.1. punktā minētajā 4. pielikumā.

7. TESTA PROCEDŪRA

Visus mērījumus – gan fotometriskos, gan kolorimetriskos – veic:

7.1.1. lukturim ar nomaināmu gaismas avotu, ja tas nav aprīkots ar gaismas avota elektronisko kontroles iekārtu vai mainīgas intensitātes regulatoru, ar tādas kategorijas bezkrāsainu vai krāsainu standarta kvēlspuldzi, kāda ir noteikta šai ierīcei, padodot spriegumu tā, lai iegūtu standarta gaismas plūsmu, kas noteikta attiecīgās kategorijas kvēlspuldzei;

7.1.2. lukturim, kas aprīkots ar nenomaināmiem gaismas avotiem (kvēlspuldzes vai citi), attiecīgi ar 6,75 V, 13,5 V vai 28,0 V;

7.1.3. tādai sistēmai, kas izmanto gaismas avota elektronisko kontroles iekārtu vai mainīgas intensitātes regulatoru, kas ir luktura daļa (4), šā luktura ieejas spailēs padod ražotāja noteikto spriegumu vai, ja tas nav norādīts, attiecīgi ar 6,75 V, 13,5 V vai 28,0 V;

7.1.4. sistēmai, kas izmanto gaismas avota elektronisko kontroles iekārtu vai mainīgas intensitātes regulatoru, kas nav luktura daļa, šā luktura ieejas spailēs padod ražotāja noteikto spriegumu.

7.2. Taču 2.b kategorijas virzienrādītājam, kuru darbina ar mainīgas intensitātes regulatoru, lai iegūtu mainīgu apgaismojuma intensitāti, fotometriskos mērījumus veic atbilstīgi pieteikuma iesniedzēja aprakstam.

7.3. Testu laboratorija ražotājam pieprasa gaismas avota elektronisko kontroles iekārtu vai mainīgas intensitātes regulatoru, kas vajadzīgi gaismas avota un piemērojamo funkciju barošanai.

7.4. Lukturim pievadāmo spriegumu norāda paziņojumā, kas sniegts šo noteikumu 2. pielikumā.

7.5. Nosaka redzamās virsmas robežas virzienrādītāja pamatass virzienā. Tomēr 5. un 6. kategorijas virzienrādītājiem nosaka gaismu izstarojošās virsmas robežas.

8. IZSTAROTĀS GAISMAS KRĀSA

Gaismas krāsai, kas ir izstarota gaismas sadales tīkla laukā, kurš definēts 4. pielikuma 2. punktā, ir jābūt dzeltenai. Attiecībā uz testēšanu skatīt šo noteikumu 5. pielikumu. Ārpus šā lauka nav jābūt novērojamām būtiskām krāsas izmaiņām. Šīs prasības piemēro arī mainīgas apgaismojuma intensitātes diapazonā, ko rada 2.b kategorijas virzienrādītāji.

9. AUTOTRANSPORTA UN TĀ PIEKABJU VIRZIENRĀDĪTĀJA TIPA IZMAIŅAS UN ATTIECINĀŠANA UZ CITU TIPU

Par jebkurām virzienrādītāja tipa izmaiņām jāpaziņo tai administratīvajai iestādei, kas tipu apstiprinājusi. Šī iestāde var vai nu:

9.1.1. atzīt, ka izdarītajām izmaiņām nevarētu būt ievērojamas negatīvas sekas, un ierīce vēl joprojām atbilst prasībām; vai

9.1.2. pieprasīt ziņojumu par papildu testiem no tehniskā dienesta, kas ir atbildīgs par testu veikšanu.

9.2. Par apstiprinājumu vai apstiprinājuma noraidīšanu, precizējot izmaiņas, saskaņā ar iepriekš 4.1.4. punktā noteikto procedūru paziņo nolīguma līgumslēdzējām pusēm, kuras piemēro šos noteikumus.

9.3. Kompetentā iestāde, kas apstiprina attiecinājumu uz citu tipu, piešķir šiem attiecinājumiem sērijas numuru un informē citas 1958. gada nolīguma puses, kuras piemēro šos noteikumus, izmantojot paziņojuma veidlapu, kas atbilst paraugam šo noteikumu 2. pielikumā.

10. RAŽOJUMU ATBILSTĪBA

Ražojumu atbilstības nodrošināšanas procedūra ir tāda, kādu paredz nolīguma (E/ECE/324-E/ECE/TRANS/505/Rev.2) 2. papildinājums, ievērojot šādas prasības:

10.1. virzienrādītāji, kas apstiprināti saskaņā ar šiem noteikumiem, ir jāražo tā, lai tie atbilstu apstiprinātajam tipam, ievērojot iepriekš 6. un 8. punktā izklāstītās prasības;

10.2. ir jāievēro minimālās prasības ražošanas kontroles procedūru atbilstībai, kā izklāstīts šo noteikumu 6. pielikumā;

10.3. inspektoram, ņemot paraugu, ir jāievēro minimālās prasības, kā izklāstīts šo noteikumu 7. pielikumā;

10.4. iestāde, kas ir piešķīrusi tipa apstiprinājumu, jebkurā laikā var pārbaudīt atbilstības pārbaudes metodes, ko piemēro katrā ražošanas uzņēmumā. Šādas pārbaudes parasti notiek reizi divos gados.

11. SANKCIJAS PAR RAŽOJUMU NEATBILSTĪBU

11.1. Apstiprinājumu, kas piešķirts ierīcei saskaņā ar šiem noteikumiem, var atteikt, ja nav izpildītas iepriekš minētās prasības.

11.2. Ja nolīguma līgumslēdzēja puse, kas piemēro šos noteikumus, atsauc apstiprinājumu, ko tā iepriekš bija piešķīrusi, tā nekavējoties par to ziņo citām līgumslēdzējām pusēm, kas piemēro šos noteikumus, izmantojot paziņojuma veidlapu, kas atbilst paraugam šo noteikumu 2. pielikumā.

12. RAŽOŠANAS GALĪGA IZBEIGŠANA

Ja apstiprinājuma turētājs pilnībā pārtrauc ražot saskaņā ar šiem noteikumiem apstiprinātas ierīces, tam par šo faktu jāinformē iestāde, kura piešķīra apstiprinājumu. Saņemot attiecīgo paziņojumu, atbildīgā iestāde par to informē citas 1958. gada nolīguma līgumslēdzējas puses, kas piemēro šos noteikumus, izmantojot paziņojuma veidlapu, kas atbilst šo noteikumu 2. pielikumā sniegtajam paraugam.

13. PAR APSTIPRINĀJUMA TESTU VEIKŠANU ATBILDĪGO TEHNISKO DIENESTU UN ADMINISTRATĪVO IESTĀŽU NOSAUKUMI UN ADRESES

1958. gada nolīguma līgumslēdzējas puses, kuras piemēro šos noteikumus, paziņo Apvienoto Nāciju Organizācijas sekretariātam par apstiprinājuma testu veikšanu atbildīgo tehnisko dienestu un apstiprinājumus izsniedzošo administratīvo iestāžu nosaukumus un adreses, uz kurieni jāsūta citās valstīs izdotie paziņojumi par apstiprinājuma piešķiršanu vai attiecinājumu uz citu tipu, noraidījumu vai atteikumu.

14. PĀREJAS NOTEIKUMI

14.1. No datuma, kad oficiāli stājas spēkā 01. grozījumu sērijas 8. papildinājums, neviena līgumslēdzēja puse, kas piemēro šos noteikumus, nevar atteikties piešķirt EEK apstiprinājumu saskaņā ar šiem noteikumiem, kas grozīti ar 01. grozījumu sērijas 8. papildinājumu.

14.2. Sākot ar datumu, kas atbilst 24 mēnešiem pēc spēkā stāšanās datuma, līgumslēdzējām pusēm, kas piemēro šos noteikumus, ir jāpiešķir EEK apstiprinājums tikai tad, ja apstiprināmais virzienrādītāja tips atbilst šo noteikumu, kas grozīti ar 01. grozījumu sērijas 8. papildinājumu, prasībām.

14.3. Līgumslēdzējas puses, kas piemēro šos noteikumus, neatsakās attiecināt apstiprinājumu uz citu tipu saskaņā ar šo noteikumu iepriekšējām grozījumu sērijām.

14.4. Līgumslēdzējas puses, kas piemēro šos noteikumus, 12 mēnešu laikposmā pēc 01. grozījumu sērijas 8. papildinājuma spēkā stāšanās brīža turpina piešķirt apstiprinājumus tiem virzienrādītāju tipiem, kas atbilst prasībām, ko paredz šie noteikumi, kuri grozīti ar iepriekšējām grozījumu sērijām.

14.5. EEK apstiprinājumi, kas piešķirti atbilstīgi šiem noteikumiem agrāk nekā 12 mēnešus pēc to stāšanās spēkā, un visi apstiprinājumu attiecinājumi uz citu tipu, ieskaitot tos, kas pēc tam piešķirti saskaņā ar šo noteikumu iepriekšējām grozījumu sērijām, paliek spēkā uz nenoteiktu laiku. Ja atbilstīgi iepriekšējām grozījumu sērijām apstiprināts virzienrādītāja tips atbilst prasībām, ko paredz šie noteikumi, kuri grozīti ar 01. grozījumu sērijas 8. papildinājumu, līgumslēdzēja puse, kura piešķīra apstiprinājumu, par to ziņo citām līgumslēdzējām pusēm, kas piemēro šos noteikumus.

14.6. Neviena no līgumslēdzējām pusēm, kas piemēro šos noteikumus, neatsaka virzienrādītāja tipa apstiprinājumu, kam tas piešķirts saskaņā ar šo noteikumu 01. grozījumu sērijas 8. papildinājumu.

14.7. Līdz 36 mēnešu perioda beigām pēc šo noteikumu 01. grozījumu sērijas 8. papildinājuma spēkā stāšanās datuma neviena no līgumslēdzējām pusēm, kas piemēro šos noteikumus, neatsaka virzienrādītāja tipa apstiprinājumu, kas tam piešķirts saskaņā ar iepriekšējām šo noteikumu grozījumu sērijām.

14.8. Sākot no 36. mēneša, pēc noteikumu 01. grozījumu sērijas 8. papildinājuma spēkā stāšanās datuma, līgumslēdzējas puses, kas piemēro šos noteikumus, var atteikt tāda virzienrādītāja tipa pārdošanu, kas neatbilst šo noteikumu 01. grozījumu sērijas 8. papildinājuma prasībām, ja vien virzienrādītāju nav paredzēts izmantot kā rezerves daļu lietošanā esošam transportlīdzeklim.

14.9. Līgumslēdzējas puses, kas piemēro šos noteikumus, turpina izdod virzienrādītāju apstiprinājumus, pamatojoties uz visām iepriekšējām grozījumu sērijām, ja virzienrādītājus ir paredzēts izmantot kā rezerves daļas lietošanā esošiem transportlīdzekļiem.

14.10. No datuma, kad oficiāli stājas spēkā 01. grozījumu sērijas 8. papildinājums, neviena līgumslēdzēja puse, kas piemēro šos noteikumus, nevar aizliegt uzstādīt uz transportlīdzekļa virzienrādītāju, kas apstiprināts saskaņā ar šiem noteikumiem, kuri grozīti ar 01. grozījumu sērijas 8. papildinājumu.

14.11. Līgumslēdzējas puses, kas piemēro šos noteikumus, 48 mēnešu laikposmā pēc 01. grozījumu sērijas 8. papildinājuma spēkā stāšanās datuma turpina atļaut uzstādīt uz transportlīdzekļa virzienrādītāju, kas apstiprināts atbilstīgi šiem noteikumiem, kuri grozīti ar iepriekšējām grozījumu sērijām.

14.12. Sākot ar 48. mēnesi pēc 01. grozījumu sērijas 8. papildinājuma spēkā stāšanās datuma, līgumslēdzējas puses, kas piemēro šos noteikumus, var aizliegt uzstādīt virzienrādītāju, kas neatbilst šo noteikumu prasībām, kuri grozīti ar 01. grozījumu sērijas 8. papildinājumu, jaunam transportlīdzeklim, kuram valsts tipa vai individuālais apstiprinājums ir piešķirts pēc vairāk nekā 24 mēnešiem, kopš ir stājies spēkā šo noteikumu 01. grozījumu sērijas 8. papildinājums.

14.13. Sākot ar 60. mēnesi pēc spēkā stāšanās datuma, līgumslēdzējas puses, kas piemēro šos noteikumus, var aizliegt uzstādīt virzienrādītāju, kas neatbilst šo noteikumu prasībām, kuri grozīti ar 01. grozījumu sērijas 8. papildinājumu, jaunam transportlīdzeklim, kurš pirmo reizi reģistrēts pēc vairāk nekā 60 mēnešiem, kopš ir stājies spēkā šo noteikumu 01. grozījumu sērijas 8. papildinājums.

14.14. Spēkā esošie apstiprinājumi 3. un 4. kategorijas virzienrādītājiem, kas apstiprināti saskaņā ar šiem noteikumiem, pirms ieviests 01. grozījumu sērijas 16. papildinājums, saglabājas spēkā uz nenoteiktu laiku.

(1) Atbilstoši definīcijai Apvienotās rezolūcijas par transportlīdzekļu uzbūvi 7. pielikumā (R.E.3.) (dokuments TRANS/WP.29/78/Rev.1/Amend.2, jaunākie grozījumi izdarīti ar 4. groz.).

(2) 1 Vācija, 2 Francija, 3 Itālija, 4 Nīderlande, 5 Zviedrija, 6 Beļģija, 7 Ungārija, 8 Čehija, 9 Spānija, 10 Serbija, 11 Apvienotā Karaliste, 12 Austrija, 13 Luksemburga, 14 Šveice, 15 (pieejams), 16 Norvēģija, 17 Somija, 18 Dānija, 19 Rumānija, 20 Polija, 21 Portugāle, 22 Krievijas Federācija, 23 Grieķija, 24 Īrija, 25 Horvātija, 26 Slovēnija, 27 Slovākija, 28 Baltkrievija, 29 Igaunija, 30 (pieejams), 31 Bosnija un Hercegovina, 32 Latvija, 33 (pieejams), 34 Bulgārija, 35 (pieejams), 36 Lietuva, 37 Turcija, 38 (pieejams), 39 Azerbaidžāna, 40 Bijusī Dienvidslāvijas Maķedonijas Republika, 41 (pieejams), 42 Eiropas Kopiena (Apstiprinājumus piešķir dalībvalsts, izmantojot to attiecīgo EEK simbolu), 43 Japāna, 44 (pieejams), 45 Austrālija, 46 Ukraina, 47 Dienvidāfrika, 48 Jaunzēlande, 49 Kipra, 50 Malta, 51 Korejas Republika, 52 Malaizija, 53 Taizeme, 54 un 55 (pieejams) un 56 Melnkalne, 57 (pieejams) un 58 Tunisija. Nākamos numurus piešķir pārējām valstīm tādā hronoloģiskā secībā, kādā tās ratificē nolīgumu vai pievienojas nolīgumam par vienotu tehnisko prasību pieņemšanu riteņu transportlīdzekļiem, aprīkojumam un detaļām, ko var uzstādīt un/vai izmantot riteņu transportlīdzekļos, un saskaņā ar šīm prasībām piešķiramo atbilstības novērtēšanas apstiprinājumu savstarpējās atzīšanas nosacījumiem, un šādi piešķirtos numurus Apvienoto Nāciju Organizācijas ģenerālsekretārs paziņo šā nolīguma valstīm.

(3) Laba redzamība (meteoroloģiskā redzamība MOR > 2 000 m, kas noteikta atbilstīgi Pasaules Meteoroloģijas organizācijas (WMO) Meteoroloģijas instrumentu un novērošanas metožu rokasgrāmatai (Guide to Meteorological Instruments and Methods of Observation), sestais izdevums, ISBN: 92-63-16008-2, 1.9.1/1.9.11. lpp., Ženēva, 1996. gads) un tīrs gaismas izkliedētājs.

(4) Šajos noteikumos “būt luktura daļai” nozīmē būt fiziski iekļautam luktura korpusā vai būt ārpus tā, atdalītam vai ne no luktura korpusa, bet ko luktura ražotājs piegādā kā lukturu sistēmas daļu.

1. PIELIKUMS Virzienrādītāju kategorijas: gaismas sadalei telpā minimālie nepieciešamie leņķi šo virzienrādītāju kategorijām (1) Minimālie vertikālie leņķi virzienrādītāju gaismas sadalei telpā vienmēr ir 15° virs un 15° zem horizonta, izņemot: a) virzienrādītājus ar uzstādīšanas augstumu, kas ir vienāds ar vai zemāks par 750 mm virs zemes, kuru minimālie vertikālie leņķi ir 15° virs un 5° zem horizonta; b) 6. kategorijas virzienrādītājus, kuru minimālie vertikālie leņķi ir 30° virs un 5° zem horizonta. Minimālie horizontālie redzamības leņķi Virzienrādītāji transportlīdzekļa priekšā 1. kategorija : izmantošanai attālumā, kas nav mazāks par 40 mm no galvenā luktura 1.a kategorija : izmantošanai attālumā, kas ir lielāks par 20 mm, bet mazāks par 40 mm no galvenā luktura 1.b kategorija : izmantošanai attālumā, kas ir mazāks par 20 mm no galvenā luktura Uz un virs H plaknes visām lampām. Zem H plaknes lukturiem, kas domāti M2, M3, N2 vai N3 kategoriju transportlīdzekļiem Zem H plaknes M1 un N1 kategoriju transportlīdzekļiem H plakne: “horizontālā plakne, kas iet cauri lampas standarta centram” 2.a un 2.b : kategorija: aizmugurējie transportlīdzekļa virzienrādītāji 2.a kategorija : aizmugurējie virzienrādītāji ar vienmērīgu apgaismojuma intensitāti 2.b kategorija : aizmugurējie virzienrādītāji ar mainīgu apgaismojuma intensitāti 5. un 6. kategorija : papildu sānu virzienrādītāji transportlīdzekļiem, kas ir aprīkoti arī ar 1., 1.a vai 1.b un 2.a vai 2.b kategorijas virzienrādītājiem (1) Šajās shēmās attēlotie leņķi ir pareizi attiecībā uz ierīcēm, kas uzstādāmas transportlīdzekļa labajā pusē. Šajās shēmās bultas ir vērstas uz transportlīdzekļa priekšu.

2. PIELIKUMS PAZIŅOJUMS (Maksimālais izmērs: A4 (210 × 297 mm)) ( 1 ) Izsniedzējs: iestādes nosaukums: … … … par (2): APSTIPRINĀJUMA PIEŠĶIRŠANU APSTIPRINĀJUMA ATTIECINĀŠANU UZ CITU TIPU APSTIPRINĀJUMA NORAIDĪJUMU APSTIPRINĀJUMA ATTEIKŠANU RAŽOŠANAS GALĪGO IZBEIGŠANU par virzienrādītāja tipu saskaņā ar Noteikumiem Nr. 6 Apstiprinājuma Nr.… Apstiprinājuma attiecinājuma uz citu tipu Nr. … 1. Ierīces tirdzniecības nosaukums vai preču zīme: … 2. Ierīces tipa ražotāja vārds/nosaukums: … 3. Ražotāja vārds/nosaukums un adrese: … 4. Ražotāja pārstāvja (ja tāds ir) vārds/nosaukums un adrese: … 5. Iesniegts apstiprināšanai (datums): … 6. Tehniskais dienests, kas atbildīgs par apstiprinājuma pārbaužu veikšanu: … 7. Minētā dienesta sagatavotā testa protokola datums: … 8. Minētā dienesta sagatavotā testa protokola numurs: … 9. Īss apraksts: Kategorija: 1., 1.a, 1.b, 2.a, 2.b, 5., 6. (2) (3) Gaismas avota(-u) skaits, kategorija un veids: … Spriegums un jauda: … Gaismas avota moduļa īpašais identifikācijas kods: … Tikai uzstādīšanai uz M1 un/vai N1 kategorijas transportlīdzekļiem: jā/nē (2) Tikai ierobežotam uzstādīšanas augstumam, kas ir vienāds vai zemāks par 750 mm virs zemes: jā/nē (2) Uzstādīšanas ģeometriskie nosacījumi un saistītās variācijas, ja ir: … Gaismas avota elektroniskās kontroles iekārtas/mainīgas intensitātes regulatora izmantošana: a) ir luktura daļa: jā/nē (2) b) nav luktura daļa: jā/nē (2) Gaismas avota elektroniskās kontroles iekārtas/mainīgas intensitātes regulatora radītais ieejas spriegums(-i): Gaismas avota elektroniskās kontroles iekārtas/mainīgas intensitātes regulatora ražotājs un identifikācijas numurs (ja gaismas avota kontroles iekārta ir luktura daļa, bet nav iekļauta luktura korpusā): … Mainīga apgaismojuma intensitāte: jā/nē (2) 10. Apstiprinājuma marķējuma izvietojums: … 11. Pamatojums attiecināšanai uz citu tipu (ja piemērojams): … 12. Apstiprinājums piešķirts/attiecināts uz citu tipu/noraidīts/atteikts (2): 13. Vieta: … 14. Datums: … 15. Paraksts: … 16. Šim paziņojumam pievienots to dokumentu saraksts, kas deponēti administratīvajā dienestā, kurš piešķīris apstiprinājumu, un ko var saņemt pēc pieprasījuma. (1) Tās valsts pazīšanas numurs, kura piešķīrusi/attiecinājusi uz citu tipu/noraidījusi/atteikusi apstiprinājumu (skatīt apstiprinājuma prasības noteikumos). (2) Nevajadzīgo svītrot. (3) 1., 1.a, 1.b, 2.a un 2.b kategorijas virziena rādītāju lukturiem – informācija saistībā ar signālu saskaņā ar 6.2.2. punktu.

3. PIELIKUMS APSTIPRINĀJUMA MARĶĒJUMA IZVIETOJUMS Ierīce, uz kuras atrodas iepriekš norādītais apstiprinājuma marķējums, ir 4. kategorijas ierīce (priekšējais virzienrādītājs), kas apstiprināta Itālijā (E3) ar Nr. 216, kas var tikt izmantota arī divu lukturu komplektā. Horizontālā bulta parāda, kādā vietā ir jāuzmontē ierīce, kuru var uzmontēt tikai vienā transportlīdzekļa malā. Bulta ir vērsta uz transportlīdzekļa priekšējo daļu. Vertikālā bulta, kas sākas ar horizontālu segmentu un vērsta uz leju, norāda, ka ierīces atļautais uzstādīšanas augstums ir vienāds vai mazāks par 750 mm no zemes. Numurs, kas atrodas blakus simbolam “4D”, norāda, ka apstiprinājums ir piešķirts saskaņā ar Noteikumu Nr. 6, kas grozīti ar 01. grozījumu sēriju, prasībām. Tālāk norādīts bultas virziens uz apstiprinājuma zīmes, kas atbilst transportlīdzekļa kategorijai: Piezīme. Apstiprinājuma numurs un papildu simboli atrodas tuvu pie aplīša virs vai zem “E” burta vai arī pa labi vai pa kreisi no šā burta. Apstiprinājuma numuram ir jābūt burta “E” tajā pašā pusē, un tā cipariem jābūt novietotiem tajā pašā virzienā. Lai novērstu jebkādus pārpratumus sakarā ar līdzību citiem simboliem, ir jāizvairās no romiešu ciparu lietošanas marķējumos. 2. attēls Grupētu, kombinētu vai savstarpēji apvienotu lukturu vienkāršots marķējums, ja divi vai vairāki lukturi ir komplekta daļa Vertikālās un horizontālās līnijas vispārīgi attēlo signālierīces formu. Tās nav apstiprinājuma zīmes daļa. A PARAUGS B PARAUGS C PARAUGS Piezīme. Šie trīs iepriekš norādītie apstiprinājuma zīmju paraugi (A, B un C) attēlo trīs iespējamos apgaismes ierīces marķējuma variantus, ja divi vai vairāki lukturi ir tā paša grupētu, kombinētu vai savstarpēji apvienotu lukturu komplekta daļas. Tie norāda, ka ierīce apstiprināta Nīderlandē (E4) ar apstiprinājuma numuru 3333, un aptver: aizmugurējo virzienrādītāju ar mainīgu apgaismojuma intensitāti (2.b kategorija), kas ir apstiprināts saskaņā ar Noteikumu Nr. 6 01. grozījumu sēriju, sarkanu aizmugurējo gabarītgaismas (stāvgaismas) lukturi ar mainīgu apgaismojuma intensitāti (R2), kas ir apstiprināts saskaņā ar Noteikumu Nr. 7 01. grozījumu sēriju, aizmugurējo miglas lukturi ar mainīgu apgaismojuma intensitāti (F2), kas ir apstiprināts saskaņā ar Noteikumiem Nr. 38 to sākotnējā redakcijā, atpakaļgaitas lukturi (AR), kas ir apstiprināts saskaņā ar Noteikumiem Nr. 23 to sākotnējā redakcijā, bremžu signāllukturi ar mainīgu apgaismojuma intensitāti (S2), kas ir apstiprināts saskaņā ar Noteikumu Nr. 7 01. grozījumu sēriju. Piezīme. Trīs iepriekš norādītie paraugi atbilst apgaismes ierīcei ar apstiprinājuma zīmi, kas attiecas uz: priekšējās pozīcijas lukturi, kas apstiprināts saskaņā ar Noteikumu Nr. 7 01. grozījumu sēriju, galveno lukturi ar tuvo gaismu, kas paredzēts labās un kreisās puses satiksmei, un tālo gaismu ar maksimālo intensitāti starp 86 250 un 101 250 kandelām, kas ir apstiprināts saskaņā ar Noteikumu Nr. 20 02. grozījumu sēriju, priekšējo miglas lukturi, kas apstiprināts saskaņā ar Noteikumu Nr. 19 02. grozījumu sēriju, 1.a kategorijas priekšējo virzienrādītāju, kas apstiprināts saskaņā ar Noteikumu Nr. 6 01. grozījumu sēriju. 3. attēls Luktura un galvenā luktura savstarpējs apvienojums Iepriekš sniegtais paraugs attēlo marķējumu uz izkliedētāja, kas paredzēts lietošanai dažādu tipu galvenajos lukturos, proti: vai nu : galvenais lukturis ar tuvo gaismu, kas paredzēts labās un kreisās puses satiksmei un tālo gaismu ar maksimālo intensitāti starp 86 250 un 101 250 kandelām, kas apstiprināts Vācijā (E1) saskaņā ar Noteikumu Nr. 8, kuri grozīti ar 04. grozījumu sēriju, prasībām, kas savstarpēji apvienoti ar priekšējo virzienrādītāju, kas ir apstiprināts saskaņā ar Noteikumu Nr. 6 01. grozījumu sēriju; vai : galvenais lukturis ar tuvo gaismu, kas paredzēts labās un kreisās puses satiksmei un tālo gaismu, kas ir apstiprināts Vācijā (E1) saskaņā ar Noteikumu Nr. 1, kuri grozīti ar 01. grozījumu sēriju, prasībām, kas ir savstarpēji apvienots ar to pašu virzienrādītāju, kas minēts iepriekš; vai pat : abi no iepriekš minētajiem galvenajiem lukturiem, kas ir apstiprināti kā viens lukturis. Uz galvenā luktura galvenā korpusa ir norādīts vienīgais derīgais apstiprinājuma numurs, piemēram: 4. attēls Neatkarīgu lukturu marķējums Iepriekš sniegtais paraugs attēlo marķējumu uz izkliedētāja, kas paredzēts lietošanai dažādu tipu lukturos. Apstiprinājuma marķējums norāda, ka ierīce apstiprināta Spānijā (E9) ar apstiprinājuma numuru 1432, un tajā ietilpst: aizmugurējais miglas lukturis (F), kas ir apstiprināts saskaņā ar Noteikumiem Nr. 38 to sākotnējā redakcijā, 2.a kategorijas aizmugurējais virzienrādītājs, kurš ir apstiprināts saskaņā ar Noteikumu Nr. 6 01. grozījumu sēriju, atpakaļgaitas lukturis (AR), kas ir apstiprināts saskaņā ar Noteikumiem Nr. 23 to sākotnējā redakcijā, sarkans aizmugurējais gabarītgaismas (stāvgaismas) lukturis (R), kas apstiprināts saskaņā ar Noteikumu Nr. 7 02. grozījumu sēriju, bremžu signāllukturis ar vienu intensitātes līmeni (S1), kas apstiprināts saskaņā ar Noteikumu Nr. 7 02. grozījumu sēriju. Gaismas avota moduļi Gaismas avota modulis ar iepriekš attēloto identifikācijas kodu kopā ar Itālijā (E3) apstiprinātu lukturi ir apstiprināts ar apstiprinājuma numuru 17325.

4. PIELIKUMS FOTOMETRISKIE MĒRĪJUMI 1. Mērīšanas metodes 1.1. Izdarot fotometriskos mērījumus, ar atbilstošu aizsegumu novērš nejaušu atstarošanos. Ja mērījumu rezultāti ir apšaubāmi, tad mērījumus izdara tā, lai tie atbilst šādām prasībām: 1.2.1. mērīšanas attālums ir tāds, lai varētu piemērot attāluma kvadrāta apgrieztās proporcionalitātes likumu; 1.2.2. mērīšanas iekārta ir tāda, ka leņķis pretī uztvērējam no gaismas atskaites centra, ir starp 10' un 1°; 1.2.3. prasību attiecībā uz intensitāti noteiktā novērošanas virzienā uzskata par izpildītu, ja minētā prasība ir ievērotā virzienā, kas no novērošanas virziena nenovirzās vairāk kā par 15'. 1.3. Ja iekārtu uz transportlīdzekļa var uzstādīt vairāk kā vienā pozīcijā vai pozīciju laukā, fotometriskos mērījumus veic katrā pozīcijā vai ražotāja noteiktās pamatass lauka galējās pozīcijās. 2. Standarta gaismas sadales telpā 1., 1.a, 1.b, 2.a un 2.b kategorijas virzienrādītājiem tabula 6. kategorijas virzienrādītājiem Virziens H = 0° un V = 0° atbilst pamatasij. (Uz transportlīdzekļa tas ir horizontāls un paralēls transportlīdzekļa garenvirziena vidusplaknei un vērsts pret vajadzīgo skata lauku.) Tas iet caur atskaites centru. Tabulas vērtības norāda minimālās intensitātes dažādos mērīšanas virzienos kā minimālo intensitāšu procentuālās attiecības, kādas ir prasītas 6.1. punkta tabulā: 2.1.1. virzienā H = 0° un V = 0° 1., 1.a, 1.b, 2.a un 2.b kategorijai un 5. kategorijai leņķa laukā virzienā A, kā noteikts 1. pielikumā; 2.1.2. virzienā H = 5° un V = 0° 6. kategorijai. 2.1.3. Taču, ja ierīce paredzēta uzstādīšanai augstumā, kas ir vienāds vai zemāks par 750 mm virs zemes, fotometrisko intensitāti pārbauda vienīgi līdz 5° leņķim uz leju. 2.2. Gaismas sadales laukā, kas shēmas veidā kā tīkls ir attēlots 2. punktā, gaismai pamatā jāizplatās vienmērīgi, proti, lai gaismas intensitāte katrā virzienā lauka daļā, kuru veido tīkla līnijas, sasniegtu vismaz minimālo redzamo procentuālo vērtību uz tīkla līnijām, kuras apņem attiecīgo virzienu. 3. Lukturu fotometriskie mērījumi Fotometrisko rādītāju kontrole jāveic šādi: 3.1. nenomaināmiem gaismas avotiem (kvēlspuldzēm u. c.): ar lukturī esošajiem gaismas avotiem saskaņā ar šo noteikumu 7.1. punkta attiecīgo apakšpunktu; 3.2. nomaināmām kvēlspuldzēm: ja tās ir kvēlspuldzes ar 6,75 V, 13,5 V vai 28,0 V, apgaismojuma intensitātes rādītāji jākoriģē. Korekcijas koeficients ir attiecība starp standarta gaismas plūsmu un gaismas plūsmas vidējo vērtību, kas noteikta ar attiecīgo piemēroto spriegumu (6,75 V, 13,5 V vai 28,0 V). Katras izmantotās kvēlspuldzes faktiskā gaismas plūsmas novirze nedrīkst būt lielāka par ±5 procentiem no vidējās vērtības. Alternatīvi katrā atsevišķā pozīcijā var izmantot standarta kvēlspuldzi, kas darbojas ar standarta plūsmu, katras pozīcijas atsevišķos mērījumus saskaitot kopā. 3.3. Jebkuram virzienrādītājam, izņemot tos, kam ir kvēlspuldze(-es), apgaismojuma intensitātēm, kas mērītas pēc vienas darbības minūtes un pēc 30 darbības minūtēm mirgojošā režīmā (f = 1,5 Hz, jaudas faktors 50 procenti), jāatbilst minimālajām un maksimālajām prasībām. Apgaismojuma intensitātes sadali pēc vienas darbības minūtes var aprēķināt, katrā testa punktā piemērojot apgaismojuma intensitātes attiecību, kas mērīta augstspriegumā pēc vienas darbības minūtes un pēc 30 darbības minūtēm, kā tas ir aprakstīts iepriekš.

5. PIELIKUMS DZELTENO GAISMU KRĀSA: HROMATISKĀS KOORDINĀTAS Kolorimetrisko parametru pārbaudei ir jāpiemēro šo noteikumu 7. punktā aprakstītā testa procedūra. Taču lukturiem, kas aprīkoti ar nenomaināmiem gaismas avotiem (kvēlspuldzes un citi), kolorimetriskos parametrus pārbauda ar lukturī esošajiem gaismas avotiem saskaņā ar šo noteikumu 7.1. punkta attiecīgo apakšpunktu.

6. PIELIKUMS Minimālās prasības ražošanas kontroles procedūru atbilstībai 1. VISPĀRĪGI NOTEIKUMI 1.1. Atbilstības prasības tiek uzskatītas par izpildītām no mehānikas un ģeometrijas viedokļa, ja saskaņā ar šo noteikumu prasībām atšķirības nepārsniedz ražošanas procesā radušās neizbēgamās novirzes. Attiecībā uz fotometriskajiem rādītājiem masveidā ražotu lukturu atbilstība netiek apstrīdēta, ja, pārbaudot jebkura nejauši izvēlēta luktura fotometriskos rādītājus saskaņā ar šo noteikumu 7. punktu: 1.2.1. neviens mērījuma rezultāts nelabvēlīgi neatšķiras par vairāk nekā 20 procentiem no šajos noteikumos noteiktajām vērtībām; 1.2.2. ja virzienrādītājs ir aprīkots ar nomaināmu gaismas avotu un ja iepriekš minētie testa rezultāti neatbilst prasībām, testi ir jāveic atkārtoti, izmantojot citu standarta kvēlspuldzi. 1.3. Veicot testēšanu šo noteikumu 7. punktā noteiktajos apstākļos, ievēro hromatiskās koordinātas. 2. MINIMĀLĀS PRASĪBAS RAŽOTĀJAM, PĀRBAUDOT ATBILSTĪBU Attiecībā uz katru virzienrādītāju tipu apstiprinājuma marķējuma turētājs noteiktos laika intervālos veic vismaz šādus testus. Tie jāveic atbilstoši šo noteikumu nosacījumiem. Ja kādā paraugā atklājas neatbilstība kādam testa veidam, pārbaudi turpina ar citiem paraugiem. Ražotājam jāveic pasākumi, lai nodrošinātu attiecīgās produkcijas atbilstību prasībām. 2.1. Testu raksturojums Atbilstības testi šajos noteikumos attiecas uz fotometriskajiem un kolorimetriskajiem rādītājiem. 2.2. Izmatojamās testu metodes 2.2.1. Testus parasti veic saskaņā ar šajos noteikumos aprakstītajām metodēm. 2.2.2. Visos atbilstības testos, kurus veic ražotājs, ar kompetentās iestādes, kas atbildīga par apstiprinājuma testiem, piekrišanu var izmantot līdzvērtīgas metodes. Ražotājam ir pienākums pierādīt, ka pielietotās metodes ir ekvivalentas šajos noteikumos paredzētajām metodēm. 2.2.3. 2.2.1. un 2.2.2. punktā ir noteikts, ka testa aparatūra ir regulāri jākalibrē un kompetentai iestādei jāveic tās korelācija ar mērījumu rezultātiem. 2.2.4. Visos gadījumos standarta metodes ir tās, ko paredz šie noteikumi, īpaši attiecībā uz administratīvajām pārbaudēm un paraugu ņemšanu. 2.3. Paraugu ņemšana Virzienrādītāju paraugus izvēlas no vienādu ražojumu partijas pēc nejaušības principa. Vienādu ražojumu partija ir viena tipa atstarotāju kopa, kas definēta atbilstīgi ražotāja ražošanas metodēm. Vērtējumā galvenokārt ietver sērijveida ražojumus no atsevišķām ražotnēm. Tomēr ražotājs var apvienot dokumentāciju par vienu tipu, kas ražots dažādās ražotnēs, ja tās izmanto to pašu kvalitātes sistēmu un kvalitātes pārvaldību. 2.4. Iegūtie un reģistrētie fotometriskie parametri Pārbaudei izvēlētajam lukturim veic fotometriskos mērījumus attiecībā uz minimālajām vērtībām 4. pielikumā uzskaitītajos punktos un noteiktajām hromatiskajām koordinātām. 2.5. Pieņemamības kritēriji Ražotājs ir atbildīgs par pārbaudes rezultātu statistisko izpēti un par savu ražojumu pieņemamības kritēriju noteikšanu, saskaņojot tos ar kompetento iestādi, lai nodrošinātu atbilstību specifikācijām, kas šo noteikumu 10.1. punktā noteiktas ražojumu atbilstības pārbaudei. Pieņemamības kritērijiem jābūt tādiem, lai ar 95 procentu ticamību minimālā varbūtība, ka iepriekš nepieteikta pārbaude atbilstoši 7. pielikuma norādījumiem (pirmajā paraugu ņemšanā) tiks izturēta, būtu 0,95.